Juann Mamo twieled Ħal Luqa fit-28 ta' Settembru 1886 minn Pawlu Mamo u Marija Anna Camilleri, it-tnejn minn Ħal Luqa. Juann kien it-tielet wieħed fost ħames aħwa, l-ewwel fost is-subien, ilkoll imwelldin fl-istess raħal. L-ewwel twieldet Grazia fl-1883, fl-istess sena taż-żwieġ ta' ommha u missierha, imbagħad Maria Carmela, fl-1885. Juan, li ngħata l-isem ta' Joannes Baptista (l-ismijiet l-oħrajn tiegħu huma Philippus, Michael u Joseph), twieled fl-1886. Warajh kien hemm wild li miet mat-twelid fl-1888, Amabile li twieled fl-1893 u fl-aħħar Giuseppe. Juann Mamo mar l-iskola elementari ta' Ħal Luqa fejn tgħallem jikteb u jaqra. Skont Saturnina, la Mabbli u lanqas Ġużeppi ma kellhom tfal. Jidher li Mabbli ried irabbi lil ħuha Ariele iżda ommha Karmena ma riditx għax lilha kienet rabbietha l-parrina u ma riditx li binha jgħaddi mill-istess esperjenza. Saturnina u Dolfu jgħidu li qatt ma semgħu biż-żewġt ibniet li kienu ħut Juann Mamo l-kbar, u lill-ġenituri ta' missierhom qajla kienu jafuhom. "Bilkemm naf lil missieri!" tgħid Saturnina Viviana Tonna. Il-familja Mamo, magħrufa bħala "Ta' Klawdju," kienet toqgħod fid-dar 64 Triq Brittanika (illum Triq Pawlu Magri). Missieru kien bidwi u bennej, u lil ibnu kien jibagħtu jindokra t-tin u t-tin imqaddet, iżda Juann kien jagħtih lin-nies biex jeħles minnu u jintasab jistudja. Meta kellu tlettax-il sena jidher li seħħ inċident li fih Juann Mamo tilef id-dawl f'għajnu l-leminija u meta bosta snin wara mar Londra, għamel għajn tal-ħġieġ. Fl-1906, ta' dsatax-il sena, Juann spiċċa l-ħabs ukoll. Skont Galea, minkejja li kien jidħol għal kull tip ta' xogħol, fosthom dak ta' lavrant fix-xogħol tal-ġebel, Juann kien ilu minn Ottubru 1905 ma jagħmel ġimgħa xogħol biex jgħin lilu nnifsu u lil familtu. Jidher li minħabba għira, f'xi l-ħamsa ta' filgħodu tat-28 ta' Marzu, 1906, qabel ma sebaħ, Juann spara żewġ tiri lejn Felice (jew Felix) Brincat li kien għadu kemm ħareġ mid-dar biex imur ix-xogħol, iħott u jġorr il-faħam. L-ewwel tir laqat il-ħajt waqt li t-tieni ma laqatx lil Brincat għax dan irnexxielu jitbaxxa biex jiżgiċċa l-periklu. Juann ħarab minn fuq il-post iżda ftit wara ġie arrestat mill-pulizija ta' Ħal Qormi. Wara l-mewt ta' Manwel Dimech fl-1921, Juann Mamo għażel, skont il-bijografu tiegħu, li ma jintrabat ma' ebda karru politiku, iżda baqa' dejjem "xellugi" u jikteb fuq il-jeddijiet tal-ħaddiema u l-fqar. Minn naħa, f'waħda mill-kitbiet tiegħu jħeġġeġ lill-ħaddiema biex jimxu wara l-Partit tal-Ħaddiema, u min-naħa l-oħra jfaħħar it-tmexxija ta' Gerald Strickland. Imnebbaħ aktarx minn Dimech, waħda mit-temi ewlenin, jekk mhux it-tema ewlenija tal-kitba ta' Mamo hija l-ġlieda tad-dawl kontra d-dlam. Galea jiddefinixxi d-dawl li jitkellem fuqu bħala "l-għerf, it-tagħlim u l-edukazzjoni," dawl "nieqes mill-fanatiżmu u d-diskors tal-pappagall," filwaqt li d-dlam huwa l-injoranza li żammew fiha lill-poplu l-membri pprivleġġjati tas-soċjetà Maltija, poplu nieqes mit-tagħlim u għalhekk imbiegħed mill-iżviluppi li kienu qed iseħħu fid-dinja kollha (65). Fit-28 ta' April 1941, għall-ħabta tal-ħdax nieqsa kwart ta' filgħodu, Juann Mamo nstab mejjet b'"ħasda minn kustilji miksura" fuq il-blat magħruf bħala l-Munqar, ħdejn Wied Babu, fit-tarf taż-Żurrieq. Din is-sejba saret wara li kienu ilhom ifittxuh, għax naqas mid-dar, għal madwar sebat ijiem. Skont ibnu Ariele, wara li saritlu l-awtopsja, ingħatatlu difna regolari ta' Kattoliku fiċ-Ċimiteru tal-Addolorata.